مسجد بیت الرحمن الکبیر

مسجد بیتُ الرحمٰن الکبیر (انڈونیشی: Masjid Raya Baiturrahman) انڈونیشیا کے صوبہ آچے کے دار الحکومت باندا آچے کے وسط میں واقع ایک مشہور مسجد ہے۔ یہ مسجد آچے کے عوام کے لیے مذہبی، ثقافتی اور روحانی علامت کے ساتھ ساتھ قوت، جدوجہد اور قومی شناخت کی بھی علامت سمجھی جاتی ہے۔ 2004ء میں آنے والے تباہ کن زلزلہ اور سونامی کے باوجود یہ مسجد محفوظ رہی، جس کے باعث اس کی اہمیت مزید بڑھ گئی۔ تاریخ جب ہالینڈ کی نوآبادیاتی حکومت (ڈچ ایسٹ انڈیز) نے 10 اپریل 1873ء کو آچے پر پہلی فوجی مہم کے دوران حملہ کیا تو آچے کے باشندے مسجد بیتُ الرحمٰن الکبیر میں جمع تھے۔ حملہ آوروں نے مسجد کی چھت، جو اس وقت گھاس پھوس سے بنی ہوئی تھی، پر گولیاں چلائیں جس کے نتیجے میں آگ بھڑک اٹھی اور مسجد جل گئی۔ اس کے بعد مقامی لوگوں نے دوبارہ مسجد کی تعمیر کی اور اسے عوام کے لیے عبادت اور اجتماع کی جگہ بنایا۔ 1879ء میں ڈچ حکومت نے مقامی لوگوں کے غصے کو کم کرنے اور مصالحت کی کوشش کے طور پر مسجد کو دوبارہ تعمیر کیا۔ 27 دسمبر 1881ء کو مسجد کو باضابطہ طور پر عوام کے لیے پیش کیا گیا۔ اس زمانے میں سلطنت آچے پر سلطان محمد داؤد شاہ کی حکومت تھی۔ ابتدا میں آچے کے لوگ اس مسجد کو قبول کرنے میں ہچکچاتے تھے کیونکہ اسے ڈچ حکمرانوں نے تعمیر کیا تھا، تاہم وقت کے ساتھ یہ مسجد آچے کے لوگوں کے لیے فخر کا باعث بن گئی۔ آج یہ مسجد نہ صرف تاریخی اہمیت رکھتی ہے بلکہ فنِ تعمیر کے اعتبار سے بھی بلند مقام رکھتی ہے اور انڈونیشیا کی خوبصورت مساجد میں شمار ہوتی ہے۔ ، تعمیر مسجد بیتُ الرحمٰن الکبیر دراصل سلطنت آچے کی مرکزی مسجد تھی۔ اس کا نقشہ ڈچ معمار بروئنز نے تیار کیا تھا اور اسے نوآبادیاتی ڈچ حکومت نے آچے کی جنگوں کے دوران تباہ ہونے والی سابق مسجد کے بدلے میں تعمیر کروایا۔ مسجد کی تعمیر 1879ء میں شروع ہوئی اور 1881ء میں مکمل ہوئی۔ ابتدائی طور پر مسجد نسبتاً چھوٹی تھی اور اس میں صرف ایک گنبد تھا۔ بعد میں اس کی توسیع کی گئی اور مزید حصے اور گنبد شامل کیے گئے۔ 2004ء کے عظیم سونامی کے دوران بھی یہ مسجد محفوظ رہی، جس نے اسے استقامت اور بقا کی علامت بنا دیا۔ تصویری نمائش حوالہ جات